Maserati Quattroporte

Maserati Quattroporte er en firedørs sedan produsert av den italienske bilprodusenten Maserati. Modellens navn betyr ordrett oversatt fra italiensk «fire dører» (quattro porte). Det har blitt produsert fem generasjoner av modellen, hver av dem adskilt med en periode på omkring fem år.

Quattroporte I (1963–1969) 
Tidlig på 1960-tallet var Maseratis rykte svært godt, og i en periode med økende salg bestilte Prins Karim Aga Khan en spesiell Maserati 5000 WP, chassisnummer 103,060, designet av Pietro Frua. Det påfølgende året presenterte Maserati sin første Quattroporte, som var svært lik modellen designet av Frua ett år tidligere.

Modellen var utstyrt med en 4.1-liters V8-motor som leverte en effekt på 256 hk, samt en tretrinns automatisk girkasse eller en femtrinns manuell. Maserati hevdet modellen klarte en toppfart på 230 km/t.

Mellom 1963 og 1966 ble 230 eksemplarer produsert.

I 1966 fikk modellen en oppdatering, med blant annet doble hovedlykter, og fra 1968 fikk modellen en større 4.7-liters motor med 295 hestekrefter. Omkring 500 eksemplarer av denne serien ble bygget før produksjonen ble stanset i 1969.

Quattroporte II (1974–1978) 

På bilutstillingen i Torino i 1974 presenterte Maserati sin Quattroporte II, bygget på chassiset fra en Citroën SM, da Citroën nylig hadde kjøpt selskapet. Modellen hadde et rettvinklet karosseri designet av Bertone, og var den eneste Maserati-modellen utstyrt med hydropneumatisk fjæring og forhjulstrekk, samt hovedlykter som svingte seg etter kjøreretningen. Grunnet oljekrisen i 1973 var etterspørselen etter slike biler svært lav, og dette kombinert med at den var relativt motorsvak med under 200 hestekrefter gjorde at modellen solgte svært dårlig. Kun 13 eksemplarer ble bygget, og av disse var seks prototyper. Dermed ble kun syv eksemplarer bygget for kunder i perioden 1975 til 1978.

Quattroporte III (4porte 1976–1979, Quattroporte 1979–1990) 
I 1976 ble Quattroporte III lansert under navnet 4porte, med en 4.2-liters motor som standard, mens den også kunne leveres med en 4.9-liters V8-motor. Bilen var designet av Giorgetto Giugiaro hos Italdesign, og var den første modellen fra Maserati-fabrikken etter at Alejandro de Tomaso tok over eierskapet. Han var opptatt av å bygge en italiensk bil som kunne konkurrere med den nylig lanserte Mercedes-Benz 450SEL 6.9.

I 1986 ble Maserati Royale lansert, en superluksusutgave av Quattroporte III. Denne ble kun produsert på bestilling.

Det ble produsert 1,821 4porte mellom 1979 og 1984, samt 1,876 Quattroporte III produsert mellom 1979 og 1988. I 
tillegg ble det bygget 55 Royale-modeller, spesielle luksusmodeller som kun ble produsert på bestilling, mellom 1984 og 1988.

Firedørs Biturbo (1983–1994) 
Firedørsutgavene av Biturbo var ikke ment for den samme kundegruppen som de store Quattroporte I, II og III. Alle modellene fikk tallet «4» i modellnavnet, og er basert på todørsutgaven av Biturbo med en forlenget akselavstand. De var tilgjengelig i elleve forskjellige varianter, alle utstyrt med ulike versjoner av Biturbos V6-motor. Dette var den eneste sedanmodellen tilgjengelig fra Maserati i årene mellom 1990 og 1994.

Quattroporte IV (1994–2000) 

Maserati Quattroporte IV ble lansert under Fiat-eierskap i 1994. Modellen var designet av Marcello Gandini, som også hadde stått for designet på Lamborghini Countach, og var helt klart mer eventyrlysten enn de tidligere Quattroporte-modellene. Bilen var mindre og mer aerodynamisk enn forgjengerne, og var utstyrt med Gandinis varemerke: rettvinklede hjulbuer bak.

Modellen var utstyrt med en 2.8-liters V6-motor med doble turboer som leverte en effekt på 280 hk og sørget for at bilen hadde en toppfart på 255 kilometer i timen. I tillegg ble en 2.0-litersutgave med doble turboer levert i Italia, med 283 hk. En 3.2-liters V8-utgave ble lansert i 1995, med 330 hk og en toppfart på 263 km/t.

Da Ferrari tok eierskapet over Maserati ble en Quattroporte Evoluzione introdusert (i 1998). Denne var i produksjon frem til 2000.

Quattroporte V (2004–) 

I 2004 startet Maserati produksjon av den Pininfarina-designede Quattroporte V, med den samme 4.2-litersmotoren som Coupé, Spyder og GranTurismo. Quattroporte V ble første gang presentert på bilutstillingen i Frankfurt am Main, Tyskland i september 2003.

Bilen leveres i flere ulike varianter:
 Sport GT
Sport GT-utgaven har blant annet endret girkasse og eksosanlegg, 20-tommers felger, endringer i understellsoppsett og spesielle detaljer i interiør og eksteriør.

 Executive GT
Executive GT ble introdusert i 2006, og har 19-tommers felger og taktrekk i Alcantara. I tillegg er modellen utstyrt med skinntrukket ratt, seter med innebygget massasjefunksjon og gardiner i bakvinduene.

Eksterne lenker 
 Hegnar Online: Test av Maserati Quattroporte V
 MaseratiQuattroporte.com 

Maserati-modeller
Bilmodeller introdusert i 1963